ປາກີສຖານ ຍົກເລີກ ການຟ້ອງຮ້ອງ ເດັກຍິງ ອາຍຸ 14 ປີ 
ສານສູງປາກີສຖານ ໄດ້ຍົກເລີກຄະດີຟ້ອງຮ້ອງຕໍ່ເດັກຍິງ Rimsha Masih ຜູ້ຊຶ່ງເພື່ອນບ້ານຂອງນາງກ່າວຫາວ່າ ໄດ້ຈູດເຜົາພະຄໍາພີ Quran ໃນເດືອນສິງຫາຜ່ານມານີ້.
ສານຂອງປາກີສຖານໄດ້ຍົກເລີກຄະດີຟ້ອງຮ້ອງເດັກຍິງອາຍຸ 14 ປີ ທີ່ນັບຖືສາສະໜາຄຣີສ ທີ່ຖືກກ່າວຫາລາວວ່າ ໄດ້ໝິ່ນປະໝາດ ສາສະໜາອີສລາມ ໃນຄະດີທີ່ສ້າງຄວາມໂກດແຄ້ນ ຈາກປະຊາຊົນ ໃນທົ່ວໂລກນັ້ນ ສານສູງທີ່ນະຄອນຫຼວງອິສລາມາບັດ ໃນວັນອັງຄານມື້ນີ້ ໄດ້ຍົກເລີກ ຄະດີຟ້ອງຮ້ອງຕໍ່ເດັກຍິງ Rimsha Masih ຜູ້ຊຶ່ງເພື່ອນບ້ານຂອງນາງ ກ່າວຫາວ່າໄດ້ຈູດເຜົາພະຄໍາພີ Quran ໃນເດືອນສິງຫາຜ່ານມານີ້ ນາງໄດ້ຖືກຈັບກຸມແລະຕິດຄຸກເປັນເວລາ 3 ອາທິດ ກ່ອນທີ່ຈະໄດ້ ຖືກປະກັນຕົວອອກມາໃນເດືອນກັນຍາແລ້ວນີ້ ຕໍາຫຼວດໄດ້ຈັບກຸມນັກສອນສາສະໜາອິສລາມຄົນນຶ່ງໃນຖານສົງໄສ ທີ່ວ່າ ເປັນຜູ້ວາງແຜນສ້າງຫຼັກຖານເທັດຕໍ່ນາງ Rimsha ຊາວປາກີສຖານທີ່ສ່ວນໃຫຍ່ນັບຖືສາສະໜາອີສລາມນັ້ນແມ່ນມີ ກົດໝາຍການລົງໂທດທີ່ໜັກທີ່ສຸດໃນໂລກກ່ຽວກັບການໝິ່ນປະໝາດ ສາສະໜາ ບຸກຄົນໃດທີ່ຖືກຕັດສິນວ່າມີຄວາມຜິດໃນຖານໝິ່ນ ປະໝາດສາສະໜາອີສລາມແລະພະສາສະດາ Muhsmmad ແລ້ວນັ້ນ ແມ່ນ ປະເຊີນກັບໂທດປະຫານຊີວິດເທົ່ານັ້ນ